arnastofnun/IGC-2024 huggingface dataset:
Samningur um opna lofthelgi Nefndarálit - þingskjal nr. 1023

1993–94. – 1063 ár frá stofnun Alþingis.

117. löggjafarþing. – 541 . mál.

1023. Nefndarálit um till. til þál. um fullgildingu samnings um opna lofthelgi.

Frá utanríkismálanefnd.

Nefndin hefur fjallað um tillöguna og mælir hún með samþykkt hennar.

Björn Bjarnason og Páll Pétursson voru fjarverandi við afgreiðslu málsins.

Alþingi, 25. apríl 1994.

Steingrímur Hermannsson,

Geir H. Haarde,

Ólafur Ragnar Grímsson.

varaform.

frsm.

Rannveig Guðmundsdóttir.

Anna Ólafsdóttir Björnsson.

Lára Margrét Ragnarsdóttir.

Árni M. Mathiesen.
Alþjóðasamþykktin um öryggi fiskiskipa Nefndarálit - þingskjal nr. 1024

1993–94. – 1063 ár frá stofnun Alþingis.

117. löggjafarþing. – 529 . mál.

1024. Nefndarálit um till. til þál. um fullgildingu Torremolinos-bókunarinnar frá 1993 við Torremolinos-alþjóðasamþykktina um öryggi fiskiskipa, 1977.

Frá utanríkismálanefnd.

Nefndin hefur fjallað um tillöguna og sendi hana jafnframt samgöngunefnd til umsagnar og mælir hún með samþykkt hennar.

Nefndin mælir með samþykkt tillögunnar.

Björn Bjarnason og Páll Pétursson voru fjarverandi við afgreiðslu málsins.

Alþingi, 25. apríl 1994.

Steingrímur Hermannsson,

Geir H. Haarde,

Ólafur Ragnar Grímsson.

varaform.

frsm.

Rannveig Guðmundsdóttir.

Anna Ólafsdóttir Björnsson.

Lára Margrét Ragnarsdóttir.

Árni M. Mathiesen.
Flugmálaáætlun 1994–1997 Nefndarálit - þingskjal nr. 1060

1993–94. – 1063 ár frá stofnun Alþingis.

117. löggjafarþing. – 469 . mál.

1060. Nefndarálit um till. til þál. um flugmálaáætlun árin 1994–1997.

Frá samgöngunefnd.

Nefndin hefur fjallað um tillöguna á nokkrum fundum og aðstoðaði Jón Birgir Jónsson, ráðuneytisstjóri í samgönguráðuneytinu, nefndina við yfirferð málsins. Á fund nefndarinnar komu Þorgeir Pálsson flugmálastjóri, Haukur Hauksson aðstoðarflugmálastjóri, Leifur Magnússon, formaður flugráðs, Jóhann Helgi Jónsson hjá Flugmálastjórn, Ómar Benediktsson og Gunnar Þorvaldsson frá Íslandsflugi hf., Sigurður Aðalsteinsson og Jón Karlsson frá Flugfélagi Norðurlands hf., Hörður Guðmundsson frá Flugfélaginu Erni hf., Gústaf Guðmundsson frá Flugfélagi Austurlands hf. og loks frá Félagi einkaflugmanna Þorkell Guðnason, Guðmundur Ásgeirsson og Víðir Gíslason.

Flugmálaáætlun var síðast lögð fram á 115. löggjafarþingi, 1991–92. Hún er nú til endurskoðunar á grundvelli 5. mgr. 1. gr. laga nr. 31/1987, um flugmálaáætlun og fjáröflun til framkvæmda í flugmálum.

Í tillögum, sem lagðar eru fram á sérstöku þingskjali, leggur nefndin til nokkrar efnisbreytingar á III. og IV. lið tillögunnar og verður nánari grein gerð fyrir þeim breytingum í framsögu með nefndaráliti þessu. Nefndin leggur til að tillagan verði samþykkt að svo breyttu.

Alþingi, 26. apríl 1994.

Pálmi Jónsson,

Jóna Valgerður Kristjánsdóttir,

Sturla Böðvarsson.

form., frsm.

með fyrirvara.

Petrína Baldursdóttir.

Stefán Guðmundsson,

Árni Johnsen.

með fyrirvara.

Egill Jónsson.

Jóhann Ársælsson,

Guðni Ágústsson,

með fyrirvara.

með fyrirvara.
Alþjóðasamþykktin um öryggi fiskiskipa Þingsályktun - þingskjal nr. 1076

117. löggjafarþing 1993–1994.

Nr. 16/117.

Þskj. 1076 - 529. mál.

Þingsályktun um fullgildingu Torremolinos-bókunarinnar frá 1993 við Torremolinos-alþjóðasamþykktina um öryggi fiskiskipa, 1977.

Alþingi ályktar að heimila ríkisstjórninni að fullgilda fyrir Íslands hönd Torremolinos- bókunina frá 1993 við Torremolinos-alþjóðasamþykktina um öryggi fiskiskipa, 1977, sem undirrituð var í Torremolinos 2. apríl 1993.

Samþykkt á Alþingi 27. apríl 1994.
Samningur um opna lofthelgi Þingsályktun - þingskjal nr. 1077

117. löggjafarþing 1993–1994.

Nr. 17/117.

Þskj. 1077 - 541. mál.

Þingsályktun um fullgildingu samnings um opna lofthelgi.

Alþingi ályktar að heimila ríkisstjórninni að fullgilda fyrir Íslands hönd samning um opna lofthelgi sem var undirritaður í Helsinki 24. mars 1992.

Samþykkt á Alþingi 27. apríl 1994.
Stytting vinnutíma Nefndarálit - þingskjal nr. 1086

1993–94. – 1063 ár frá stofnun Alþingis.

117. löggjafarþing. – 77 . mál.

1086. Nefndarálit um till. til þál. um styttingu vinnutíma.

Frá félagsmálanefnd.

Nefndin hefur fjallað um málið og fékk um það umsagnir á 116. og 117. löggjafarþingi frá Bandalagi starfsmanna ríkis og bæja, Vinnumálasambandi samvinnufélaganna, Alþýðusambandi Íslands, Kvenfélagasambandi Íslands, Starfsmannafélagi ríkisstofnana, Jafnréttisráði, Bandalagi háskólamenntaðra ríkisstarfsmanna og Vinnuveitendasambandi Íslands.

Nefndin leggur til að tillagan verði samþykkt með svofelldri

BREYTINGU:

Tillgr. orðist svo:

Alþingi ályktar að fela ríkisstjórninni að láta gera skýrslu um þær aðgerðir sem gripið hefur verið til á meðal Evrópuþjóða, einkum annarra norrænna ríkja, sem miða að styttingu vinnutíma og fjölgun starfa. Í skýrslunni verði gerð grein fyrir eðli og umfangi aðgerða, kostnaði og árangri eftir því sem upplýsingar frá stjórnvöldum, aðilum vinnumarkaðar eða alþjóðastofnunum gefa tilefni til.

Alþingi, 26. apríl 1994.

Rannveig Guðmundsdóttir,

Ingibjörg Sólrún Gísladóttir.

Eggert Haukdal.

form., frsm.

Ingibjörg Pálmadóttir.

Kristinn H. Gunnarsson.

Jón Kristjánsson.

Guðjón Guðmundsson.

Einar K. Guðfinnsson.

Sigbjörn Gunnarsson.
Auðlindakönnun í öllum landshlutum Nefndarálit - þingskjal nr. 1088

1993–94. – 1063 ár frá stofnun Alþingis.

117. löggjafarþing. – 172 . mál.

1088. Nefndarálit um till. til þál. um auðlindakönnun í öllum landshlutum.

Frá iðnaðarnefnd.

Nefndin hefur fjallað um tillöguna og fékk um hana umsagnir frá Orkustofnun, Náttúrufræðistofnun Íslands og héraðsnefndum Borgarfjarðarsýslu, Suðurnesja, Múlasýslu, Dalasýslu, Skagfirðinga og Ísafjarðarsýslu.

Nefndin telur brýnt að fram fari rækileg auðlindakönnun á Íslandi til þess að skapa grundvöll fyrir mótun auðlindastefnu til framtíðar. Hér er í senn um að ræða atvinnumál og umhverfismál sem snerta allan efnahagsgrundvöll þjóðarinnar. Nefndinni er hins vegar ljóst að slík könnun er kostnaðarsöm. Nefndin telur því heppilegt að á þessu stigi verði stjórnvöldum falið að láta gera áætlun um kostnað við slíka auðlindakönnun og leggur því til að tillögunni verði vísað til ríkisstjórnarinnar.

Gísli S. Einarsson, Páll Pétursson, Kristín Einarsdóttir og Guðjón Guðmundsson voru fjarverandi við afgreiðslu málsins.

Alþingi, 27. apríl 1994.

Svavar Gestsson,

Sigríður A. Þórðardóttir.

Finnur Ingólfsson.

form., frsm.

Pálmi Jónsson.

Tómas Ingi Olrich.
Rannsóknir á atvinnulífi og náttúruauðlindum í Öxarfjarðarhéraði Nefndarálit - þingskjal nr. 1089

1993–94. – 1063 ár frá stofnun Alþingis.

117. löggjafarþing. – 321 . mál.

1089. Nefndarálit um till. til þál. um rannsóknir á atvinnulífi og náttúruauðlindum í Öxarfjarðarhéraði.

Frá iðnaðarnefnd.

Nefndin hefur fjallað um tillöguna og fékk um hana umsagnir frá ferðamálaráði, Byggðastofnun, Kelduneshreppi og Atvinnuþróunarfélagi Þingeyinga.

Nefndin leggur til að tillagan verði samþykkt.

Nefndin fjallaði samhliða um tillögu um rannsóknir háhitasvæða í Öxarfjarðarhéraði, 320. mál þingsins. Nefndin telur eðlilegt að sérstök könnun á háhitasvæðum í Öxarfjarðarhéraði fari fram sem hluti af þeirri heildarkönnun á náttúruauðlindum og atvinnuþróun í Öxarfjarðarhérði sem hér er gerð tillaga um.

Gísli S. Einarsson, Páll Pétursson, Guðjón Guðmundsson og Kristín Einarsdóttir voru fjarverandi við afgreiðslu málsins.

Alþingi, 27. apríl 1994.

Svavar Gestsson,

Finnur Ingólfsson.

Tómas Ingi Olrich.

form., frsm.

Sigríður A. Þórðardóttir.

Pálmi Jónsson.
Fullgilding ákvörðunar sameiginlegu EES-nefndarinnar um bókun 47 Nefndarálit - þingskjal nr. 1093

1993–94. – 1063 ár frá stofnun Alþingis.

117. löggjafarþing. – 537 . mál.

1093. Nefndarálit um till. til þál. um fullgildingu ákvörðunar sameiginlegu EES-nefndarinnar um breytingu á bókun 47 og tilteknum viðaukum við EES-samninginn.

Frá 1. minni hluta utanríkismálanefndar.

Utanríkismálanefnd hefur fjallað um málið á allmörgum fundum. Embættismenn og fulltrúar stofnana og fyrirtækja mættu á fundi nefndarinnar. Þeir veittu mikilvægar upplýsingar, einkum um það hvaða tilskipanir eru þegar í íslenskum lögum og reglugerðum, hverjar má innleiða með reglugerðum með stoð í gildandi lögum og hverjar krefjast breytinga á íslenskum lögum. Um efnisatriði hinna fjölmörgu og viðamiklu tilskipana vannst hins vegar lítill tími til að ræða.

Fyrsti minni hluti telur að ýmsar af umræddum tilskipunum kunni að vera þarfar. Aðrar virðast hins vegar orka mjög tvímælis. Flestar tilskipananna hefur a.m.k. 1. minni hluti ekki haft svigrúm til að skoða eins og nauðsynlegt væri.

Af þeim ástæðum, sem nú hafa verið raktar, tekur 1. minni hluti ekki afstöðu til málsins og mun sitja hjá við afgreiðslu þess.

Alþingi, 28. apríl 1994.

Páll Pétursson,

Steingrímur Hermannsson.

frsm.
Fullgilding ákvörðunar sameiginlegu EES-nefndarinnar um bókun 47 Nefndarálit - þingskjal nr. 1122

1993–94. – 1063 ár frá stofnun Alþingis.

117. löggjafarþing. – 537 . mál.

1122. Nefndarálit um till. til þál. um fullgildingu ákvörðunar sameiginlegu EES-nefndarinnar um breytingu á bókun 47 og tilteknum viðaukum við EES-samninginn.

Frá meiri hluta utanríkismálanefndar.

Nefndin hefur fjallað um tillöguna sem felur í sér heimild til handa ríkisstjórninni að fullgilda fyrir Íslands hönd ákvörðun sameiginlegu EES-nefndarinnar um breytingu á bókun 47 við EES-samninginn og tilteknum viðaukum við sama samning.

Þegar EES-samningurinn var samþykktur í janúar 1993 voru í viðaukum við samninginn þær ESB-gerðir sem tekið höfðu gildi innan Evrópusambandsins fyrir 1. ágúst 1991. Alltaf hafði verið gert ráð fyrir að þær ESB-gerðir, er hefðu breyst eða bæst við fram að gildistöku samningsins og vörðuðu Evrópska efnahagssvæðið, yrðu hluti af EES-samningnum. Þær viðbótargerðir, sem vísað er til í tillögunni, munu koma til framkvæmda á Íslandi með þrennum hætti: Í fyrsta lagi rúmast verulegur hluti þeirra innan gildandi íslenskra laga og reglugerða. Í öðru lagi kemur til setning nýrra reglugerða á grundvelli gildandi laga. Í langflestum tilvikum koma viðbótargerðirnar til framkvæmda eftir þessum tveimur leiðum. Í þriðja lagi mun koma til sérstök lagasetning af hálfu Alþingis. Í reynd kalla viðbótargerðirnar á óverulegrar breytingar á íslenskri löggjöf og langflestar þær breytingar, sem nauðsynlegar eru, hafa þegar verið lagðar fyrir Alþingi í formi lagafrumvarpa.

Við umfjöllun sína um tillöguna fékk nefndin á sinn fund til viðræðna um málið Jón Baldvin Hannibalsson utanríkisráðherra, Gunnar Snorra Gunnarsson, skrifstofustjóra viðskiptaskrifstofu utanríkisráðuneytisins, Erlend Lárusson frá Tryggingaeftirlitinu, Ragnhildi Hjaltadóttur frá samgönguráðuneytinu, Finn Sveinbjörnsson frá viðskiptaráðuneytinu, Dögg Pálsdóttur frá heilbrigðis- og tryggingamálaráðuneytinu, Gunnar Sigurðsson og Gylfa Kristinsson frá félagsmálaráðuneytinu, Aðalheiði Jóhannsdóttur frá Náttúruverndarráði, Þóri Ibsen frá umhverfisráðuneytinu, Hörð Lárusson og Sólrúnu Jensdóttur frá menntamálaráðuneytinu, Gunnar Sigurðsson frá Rannsóknastofnun landbúnaðarins, Ástu Valdimarsdóttur, Sverri Júlíusson og Þórunni Erhardsdóttur frá iðnaðarráðuneytinu, Áslaugu Guðjónsdóttur frá fjármálaráðuneytinu, Ásgeir Jóhannesson frá Ríkiskaupum, Brynjólf Sandholt yfirdýralækni, Jón Gíslason og Ástfríði Sigurðardóttur frá Hollustuvernd ríkisins, Eyjólf Sæmundsson frá Vinnueftirliti ríkisins, Sigurð Axelsson og Gísla H. Friðgeirsson frá Löggildingarstofunni, Georg Ólafsson frá Samkeppnisstofnun, Ólaf W. Stefánsson og Guðna Karlsson frá dómsmálaráðuneytinu, Einar Magnússon og Ragnheiði Haraldsdóttur frá heilbrigðis- og tryggingamálaráðuneyti og Berg Jónsson frá Rafmagnseftirliti ríkisins.

Meiri hluti nefndarinnar mælir með samþykkt tillögunnar.

Alþingi, 28. apríl 1994.

Geir H. Haarde,

Sigbjörn Gunnarsson.

Árni R. Árnason.

frsm.

Lára Margrét Ragnarsdóttir.

Árni M. Mathiesen.
Mat á umhverfisáhrifum nýrrar lagasetningar Nefndarálit - þingskjal nr. 1137

1993–94. – 1063 ár frá stofnun Alþingis.

117. löggjafarþing. – 40 . mál.

1137. Nefndarálit um till. til þál. um mat á umhverfisáhrifum nýrrar lagasetningar.

Frá minni hluta umhverfisnefndar.

Nefndin hefur fjallað um tillöguna sem felur í sér að mat á hugsanlegum umhverfisáhrifum nýrrar löggjafar fylgi stjórnarfrumvörpum.

Nefndin aflaði sér upplýsinga um fyrirkomulag í þessu efni í Danmörku, Noregi og Svíþjóð. Í öllum löndunum hefur verið hugað að þessu atriði. Danir hafa þegar sett reglur í þessum efnum eins og nánar er lýst hér á eftir. Í Noregi er nú unnið að gerð svipaðra reglna fyrir stjórnsýsluna þar sem kveðið er á um að taka skuli tillit til umhverfisþátta við undirbúning frumvarpa auk fjárhagslegra sjónarmiða. Fyrir sænska þinginu liggur nú frumvarp sem gerir ráð fyrir því sem meginreglu að mat á umhverfisáhrifum fylgi lagafrumvörpum.

Danir byggja framkvæmd sína á reglugerð forsætisráðuneytis og verklagsreglum sem umhverfisráðuneytið hefur sett á grundvelli þeirra. Fyrirmæli forsætisráðuneytisins fela í sér að lýsing á umhverfisáhrifum skuli fylgja öllum stjórnarfrumvörpum sé lögfesting þeirra talin hafa veruleg áhrif á umhverfið. Einstök fagráðuneyti eiga að meta hvort svo sé. Í fyrirmælunum segir að lýsa skuli hugsanlegum áhrifum löggjafarinnar á heilbrigði og öryggi, dýra- og jurtalíf, vatn, andrúmsloft og landslag. Tekið er fram að matið skuli vera innan framkvæmanlegra marka og ekki svo umfangsmikið að koma þurfi á fót nýjum stjórnsýsluaðila til að vinna það. Í riti danska umhverfisráðuneytisins er nánar kveðið á um það hvernig mat á umhverfisáhrifum í kjölfar lagasetningar skuli unnið. Þar segir að meta skuli bæði jákvæð og neikvæð áhrif löggjafar á umhverfið. Viðkomandi fagráðuneyti eigi að kanna sérhvert lagafrumvarp með tilliti til þess og hefur ráðuneytið tekið saman ítarlegan lista þar sem tiltekin eru viðmiðunaratriði sem hafa ber í huga.

Minni hlutinn mælir með samþykkt þingsályktunartillögunar og telur m.a. rétt að byggja á þeirri reynslu sem þegar er fengin í nágrannalöndum.

Við lok umfjöllunar um tillöguna í nefndinni kom ekki fram andstaða við efni tillögunnar. Meiri hlutinn lagðist hins vegar gegn afgreiðslu hennar með vísan til þess að von væri á frumvarpi frá ríkisstjórninni þar sem m.a. væri gert ráð fyrir svipuðu fyrirkomulagi og tillagan gerir ráð fyrir. Frumvarp þetta yrði þó aðeins lagt fram til kynningar að þessu sinni. Minni hlutinn gagnrýnir þessa afstöðu og telur hana afar ómálefnalega. Eðlilegt er að vilji Alþingis komi fram í þessu máli fyrr en seinna.

Alþingi, 2. maí 1994.

Kristín Einarsdóttir,

Jón Helgason.

Hjörleifur Guttormsson.

form., frsm.

Ólafur Ragnar Grímsson.
Græn símanúmer Nefndarálit - þingskjal nr. 1141

1993–94. – 1063 ár frá stofnun Alþingis.

117. löggjafarþing. – 207 . mál.

1141. Nefndarálit um till. til þál. um græn símanúmer hjá ráðuneytum og stofnunum ríkisins.

Frá samgöngunefnd.

Nefndin hefur fjallað um tillöguna og fékk á fund til sín Jón Birgi Jónsson, ráðuneytisstjóra í samgönguráðuneyti. Þá bárust nefndinni mjög jákvæðar umsagnir um málið frá Póst- og símamálastofnun og Sambandi íslenskra sveitarfélaga.

Nefndin leggur til að tillagan verði samþykkt með eftirfarandi

BREYTINGU:

Tillgr. orðist svo:

Alþingi ályktar að fela ríkisstjórninni að sjá til þess að á næsta ári verði komið upp grænum símanúmerum í öllum ráðuneytum Stjórnarráðsins og helstu stofnunum ríkisins.

Guðni Ágústsson var fjarverandi við afgreiðslu málsins.

Alþingi, 2. maí 1994.

Pálmi Jónsson,

Petrína Baldursdóttir.

Sturla Böðvarsson.

form., frsm.

Jóhann Ársælsson,

Jóna Valgerður Kristjánsdóttir.

Stefán Guðmundsson,

með fyrirvara.

með fyrirvara.

Egill Jónsson.

Árni Johnsen.
Fullgilding ákvörðunar sameiginlegu EES-nefndarinnar um bókun 47 Nefndarálit - þingskjal nr. 1146

1993–94. – 1063 ár frá stofnun Alþingis.

117. löggjafarþing. – 537 . mál.

1146. Nefndarálit um till. til þál. um fullgildingu ákvörðunar sameiginlegu EES-nefndarinnar um breytingu á bókun 47 og tilteknum viðaukum við EES-samninginn.

Frá 2. minni hluta utanríkismálanefndar.

Frá því að Alþingi afgreiddi samninginn um Evrópska efnahagssvæðið hefur sú breyting orðið að önnur EFTA-ríki en Ísland, sem aðild eiga að EES-samningnum, hafa ákveðið að gerast aðilar að Evrópusambandinu. Allar líkur eru því á að Evrópska efnahagssvæðið líði undir lok innan fárra mánaða.

Á sama tíma hefur ríkisstjórnin því miður vanrækt að undirbúa viðræður við Evrópusambandið um hvað taki við í samskiptum Íslands og sambandsins í ljósi þessarar þróunar. Þessi vanræksla er því ámælisverðari að 5. maí 1993 samþykkti Alþingi samhljóða að fela ríkisstjórninni að undirbúa viðræður við Evrópusambandið (þá Evrópubandalagið) um tvíhliða samskipti þess og Íslands og var þá sérstaklega haft í huga að Austurríki, Finnland, Noregur og Svíþjóð höfðu sótt um aðild að Evrópusambandinu.

Á síðustu vikum hafa komið í ljós mismunandi áherslur hjá forsætisráðherra og utanríkisráðherra um hvernig Ísland skuli bregðast við þeirri þróun sem orðið hefur vegna fyrirhugaðrar stækkunar Evrópusambandsins sem og hvernig standa eigi að viðræðum við sambandið, bæði hvað varðar efnisatriði slíkra viðræðna og hvenær þær skuli fara fram.

Í þeim gerðum, sem vísað er til í tillögunni, er um að ræða fjölmörg og ólík efnisatriði. Alþingi hefur aðeins gefist mjög takmarkaður tími til að fara yfir þessar gerðir og fjalla um efnisatriði þeirra.

Í ljósi alls þessa er það skoðun 2. minni hluta að ekki sé tímabært að afgreiða fullgildinguna á þessu þingi áður en nokkuð liggur fyrir hvernig stjórnvöld hyggjast á næstunni vinna að nauðsynlegum breytingum á skipan framtíðarsamskipta Íslands og Evrópusambandsins. Annar minni hluti leggur því til að tillögunni verði vísað til ríkisstjórnarinnar.

Verði ekki fallist á þessa málsmeðferð munu þingmenn Alþýðubandalagsins sitja hjá við lokaafgreiðslu málsins.

Alþingi, 2. maí 1994.

Ólafur Ragnar Grímsson.
Flutningur tónlistar og leikhúsverka í sjónvarpi Nefndarálit - þingskjal nr. 1147

1993–94. – 1063 ár frá stofnun Alþingis.

117. löggjafarþing. – 23 . mál.

1147. Nefndarálit um till. til þál. um flutning verka Þjóðleikhússins og Sinfóníuhljómsveitar Íslands í ríkissjónvarpinu.

Frá menntamálanefnd.

Nefndin hefur fjallað um tillöguna sem hvetur til þess að unnið verði að flutningi verka Þjóðleikhússins og Sinfóníuhljómsveitar Íslands í Ríkisútvarpi,sjónvarpi, auk þess sem athugað verði hvernig starfsemi þessara stofnana fái að öðru leyti sem best náð til allra landsmanna.

Nefndin fékk á sinn fund Heimi Steinsson útvarpsstjóra og studdist við umsagnir frá Árna Tómasi Ragnarssyni, Bandalagi íslenskra leikfélaga, Félagi íslenskra hljómlistarmanna, Félagi íslenskra leikara, Félagi leikstjóra á Íslandi, Íslensku óperunni, Ríkisútvarpinu, Ríkisútvarpinu,sjónvarpi, Sinfóníuhljómsveit Íslands og Starfsmannafélagi Ríkisútvarps,sjónvarps.

Nefndin styður þau sjónarmið sem tillagan byggist á og leggur til að hún verði samþykkt með breytingum sem gerð er tillaga um á sérstöku þingskjali. Fram kom í umsögnum þeirra sem til þekkja að upptökur leikhúsverka og annarra menningarviðburða fyrir sjónvarp krefðust talsverðs undirbúnings. Útsendingarnar sjálfar væru einnig kostnaðarsamar og í því efni þyrfti m.a. að gæta reglna um höfundarrétt. Nefndin telur því að málið þarfnist frekari skoðunar og leggur til að tillögunni verði breytt þannig að ráðherra gefist svigrúm til að kanna alla þætti málsins vel. Þá er lagt til að tillagan einskorðist hvorki við Þjóðleikhúsið, Sinfóníuhljómsveit Íslands né Ríkisútvarpið.

Björn Bjarnason var fjarstaddur við afgreiðslu málsins.

Alþingi, 26. apríl 1994.

Sigríður A. Þórðardóttir,

Valgerður Sverrisdóttir.

Árni Johnsen.

form., frsm.

Svavar Gestsson.

Petrína Baldursdóttir.

Ólafur Þ. Þórðarson.

Tómas Ingi Olrich.

Kristín Ástgeirsdóttir.
Flutningur tónlistar og leikhúsverka í sjónvarpi Breytingartillaga - þingskjal nr. 1148

1993–94. – 1063 ár frá stofnun Alþingis.

117. löggjafarþing. – 23 . mál.

1148. Breytingartillög ur

við till. til þál. um flutning verka Þjóðleikhússins og Sinfóníuhljómsveitar Íslands í ríkissjónvarpinu.

Frá menntamálanefnd.

Tillgr. orðist svo:

Alþingi ályktar að fela menntamálaráðherra að leita leiða til að stuðla að því að leikhúsverk og tónlistarflutningur Sinfóníuhljómsveitar Íslands og aðrir merkir tónlistarviðburðir skili sér betur til sjónvarpsáhorfenda en verið hefur.

Fyrirsögn tillögunnar orðist svo: Till. til þál. um flutning tónlistar og leikhúsverka í sjónvarpi.
Úrbætur í málum nýbúa Nefndarálit - þingskjal nr. 1149

1993–94. – 1063 ár frá stofnun Alþingis.

117. löggjafarþing. – 238 . mál.

1149. Nefndarálit um till. til þál. um úrbætur í málum ungmenna sem flutt hafa til Íslands frá framandi málsvæðum.

Frá menntamálanefnd.

Nefndin hefur fjallað um málið og fékk á sinn fund Hrólf Kjartansson, deildarstjóra í menntamálaráðuneyti, Guðrúnu J. Halldórsdóttur, skólastjóra Námsflokka Reykjavíkur, og Ingibjörgu Hafstað, verkefnisstjóra hjá menntamálaráðuneyti. Þá studdist nefndin við umsagnir frá Barnaheillum, Félagi móðurmálskennara, fræðslustjóra Norðurlandsumdæmis eystra, fræðslustjóra Vesturlandsumdæmis, Heimili og skóla, Íslenskri málnefnd, Kennarafélagi Kennaraháskóla Íslands, Kennarasambandi Íslands og Námsgagnastofnun.

Fram kom í umfjöllun um málið að þegar hefur verið unnið markvisst starf á því sviði sem tillagan varðar. Meðal annars var kynnt fyrir nefndinni skýrsla um nýbúafræðslu sem unnin var á vegum menntamálaráðuneytis. Námsgagnastofnun vinnur nú þegar að gerð námsefnis á þessu sviði og hafin er sérstök kennsla fyrir þessa nemendur.

Nefndin telur að þingsályktunartillagan varði mikilvægt mál og sé góð viðbót og stuðningur við það öfluga starf sem þegar er hafið í menntamálaráðuneytinu á þessu sviði. Nefndin leggur til að tillagan verði samþykkt með breytingum sem gerðar eru tillögur um á sérstöku þingskjali. Þar er í fyrsta lagi lagt til að orðalagi tillögunnar verði breytt með tilliti til þess starfs sem þegar hefur verið unnið. Loks eru lagðar til lítils háttar orðalagsbreytingar sem ekki þarfnast skýringa.

Björn Bjarnason var fjarverandi við afgreiðslu málsins.

Alþingi, 26. apríl 1994.

Sigríður A. Þórðardóttir,

Valgerður Sverrisdóttir.

Árni Johnsen.

form., frsm.

Svavar Gestsson.

Petrína Baldursdóttir.

Ólafur Þ. Þórðarson.

Tómas Ingi Olrich.

Kristín Ástgeirsdóttir.
Úrbætur í málum nýbúa Breytingartillaga - þingskjal nr. 1150

1993–94. – 1063 ár frá stofnun Alþingis.

117. löggjafarþing. – 238 . mál.

1150. Breytingartillög ur

við till. til þál. um úrbætur í málum ungmenna sem flutt hafa til Íslands frá framandi málsvæðum.

Frá menntamálanefnd.

Tillgr. orðist svo:

Alþingi ályktar að beina því til menntamálaráðherra að:

a. Stuðla í auknum mæli að gerð kennsluefnis fyrir námsmenn af erlendum uppruna í sögu, landafræði, náttúrufræði og félagsfræði. Kennsluefnið verði á einföldu en góðu íslensku máli og til þess ætlað að auðvelda nemendum að tileinka sér annað kennsluefni í íslenskum skólum.

b. Beita sér fyrir eflingu sérstakrar íslenskukennslu fyrir nýbúa og íslensk börn sem hafa dvalist lengi erlendis.

Fyrirsögn tillögunnar orðist svo: Tillaga til þingsályktunar um úrbætur í málum nýbúa og íslenskra barna sem dvalist hafa lengi erlendis.